Versindaba » Blog Archive » Fernando Pessoa – vertaling in Afrikaans
Fernando Pessoa – vertaling in Afrikaans
Fernando Pessoa – vertaal deur De Waal Venter
Simbole Simbole? Ek is siek vir simbole …
Party mense vertel my alles is simbole.
Hulle vertel my niks.
Watter simbole? Drome …
Laat die son ‘n simbool wees, goed …
laat die maan ‘n simbool wees, goed …
laat die aarde ‘n simbool wees, goed …
Maar wie dink aan die son behalwe wanneer die reën ophou
en dit breek deur die wolke en dit wys agter sy rug
na die blou lug?
En wie sien die maan sonder om dit te bewonder
die pragtige lig, nie die maan self nie?
En wie sien die aarde raak waarop ons loop?
Ons sê aarde, maar dink aan die veld, bome en berge
ons verklein dit instinkmatig,
want die see is ook aarde …
Goed, laat al hierdie dinge simbole wees …
maar wat is die simbool, nie die son, nie die maan, die aarde nie,
maar in hierdie voortydige sonsondergang in die vervagende blou,
met die son gevang in uitrafelende wolke,
die maan reeds sigbaar, mistiek, aan die ander kant van die lug
en die laaste oorblyfsel van die dag
verguld die kop van die naaldwerkster wat huiwer op die hoek
waar sy altyd gesels het (sy woon naby) met die man wat haar verlaat het?
Simbole? … ek wil nie simbole hê nie …
Al wat ek wil hê – arme swak en verlore persoontjie –
is dat die minnaar terugkom na haar.
– Símbolos; Álvaro de Campos (Fernando Pessoa) – Uit Portugees vertaal deur De Waal Venter
Fernado Pessoa (13 Junie1888, Lissabon – 30 November 1935, Lissabon) is een van die groot digters van die twintigste eeu. Lesers vind dit partykeer verwarrend dat hy onder ‘n reeks ander name geskryf het – hy het dit “heteronieme” genoem.Die gedig “Simbole” staan juis onder die naam van “Álvaro de Campos”
Sy vader het vroeg gesterf en sy moeder het weer getrou. In 1896 het hulle Durban toe getrek. Hy het daar skoolgegaan en sy matriekeksamen aan die “University of the Cape of Good Hope” afgelê, wat later de Universiteit van Kaapstad geword het. Sy eerste literêre werk was kortverhale in Engels. Later het Pessoa na Portugal verhuis. – DWV
Tags: Fernando Pessoa	Monday, January 30th, 2012 |